ÚRAD VLÁDY
SLOVENSKEJ REPUBLIKY
   Sekcia vládnej legislatívy

								Na rokovanie vlády SR
								Dňa  18. januára 2006
								Materiál č.: 685/2006
								K bodu.: 6

S T A N O V I S K O

k návrhu zákona, ktorým sa mení a dopĺňa zákon Národnej rady Slovenskej republiky č. 152/1995 Z.z. o potravinách v znení neskorších predpisov

I
Návrh zákona, ktorým sa mení a dopĺňa zákon č. 152/1995 Z. z. o potravinách v  znení neskorších predpisov na rokovanie vlády Slovenskej Republiky predkladá ako iniciatívny návrh minister pôdohospodárstva Slovenskej republiky Zsolt Simon. 

II

Predkladaným návrhom zákona sa vykonávajú v právnom poriadku Slovenskej republiky ustanovenia nariadenia Európskeho parlamentu a Rady (ES)  č. 882/2004 z 29. apríla 2004 o úradných kontrolách uskutočňovaných za účelom zabezpečenia overenia dodržiavania potravinového a krmivového práva a predpisov o zdraví zvierat a o starostlivosti o zvieratá a nariadenia Európskeho parlamentu a Rady (ES)  č. 852/2004 z 29. apríla 2004 o hygiene potravín.
Novelou zákona sa zosúlaďuje platná právna úprava  a  vytvárajú sa podmienky pre náležitú implementáciu novoprijatých právne záväzných aktov Európskych spoločenstiev a Európskej únie.
Predkladaným návrhom sa upravujú povinnosti prevádzkovateľov potravinárskeho priemyslu registrovať prevádzky u orgánov potravinového dozoru a pri svojej činnosti plniť hygienické požiadavky ustanovené citovaným nariadením.

III

Legislatívna rada vlády SR návrh zákona prerokovala na svojom zasadnutí dňa 20. decembra 2005 a odporučila návrh zákona dopracovať podľa jej pripomienok a odporúčaní a na rokovanie vlády predložiť nové znenie.
Sekcia vládnej legislatívy konštatuje, že predkladateľ väčšinu pripomienok a odporúčaní Legislatívnej rady vlády SR do návrhu zákona zapracoval (34 pripomienok) a odporúča vláde SR návrh nového znenia zákona schváliť ešte s týmito pripomienkami:

K bodu 8
V § 2 odsek 47 nahradiť slovo „Umiestnenie“ slovom „Uvádzanie“.

K bodu 41
V § 18 odsek 3 v treťom riadku vypustiť slová „v prípade potreby“.

V poznámkach pod čiarou k odkazom 9b až 12c vypustiť odkazy č. 10 a č. 11, lebo v pôvodnom texte zákona sú už zavedené.

K čl. III
Treba posunúť dátum nadobudnutia účinnosti návrhu zákona napr. na 1. júna 2006. 

V Bratislave 17. januára 2006  
Vypracoval : Andrej Sinicyn

								Štefan G r m a n
								generálny riaditeľ
						              sekcie vládnej legislatívy